b'\n_START_ARTICLE_\nIvano-Frankivsk\n_START_SECTION_\nZemljepisni polo\xc5\xbeaj\n_START_PARAGRAPH_\nMesto Ivano-Frankivsk le\xc5\xbei na zahodu Ukrajine, v kotlini reke Bistrice, nedale\xc4\x8d od njenega izliva v Dnjester. Mesto z enim delom sega v severne obronke Karpatov in je od Kijeva oddaljeno okoli 560 km ter od Lvova okoli 137 km._NEWLINE_Nadmorska vi\xc5\xa1ina mesta je okoli 120m._NEWLINE_Mesto obkro\xc5\xbeajo ni\xc5\xbeja gorstva, ki ne presegajo nadmorske vi\xc5\xa1ine 425m._NEWLINE_Pod mesto je vklju\xc4\x8denih tudi pet okoli\xc5\xa1kih vasi.\n_START_SECTION_\nZgodovina\n_START_PARAGRAPH_\nMesto so ustanovili Poljaki, plemi\xc5\xa1ka dru\xc5\xbeina Potocki leta 1662 kot zasebno trdnjavo pod imenom Stanislaw\xc3\xb3w. Zgrajena je bila na mestu vasi Zablotiv, ki je bila znana \xc5\xbee od leta 1435. Vas in zemlji\xc5\xa1\xc4\x8de okoli vasi je kupil Stanislaw Rewera Potocki. Kupljeno podro\xc4\x8dje se je uporabljalo prete\xc5\xbeno za lov. Trdnjava je imela pomembno strate\xc5\xa1ko vlogo kot \xc4\x8duvaj severnega pristopa do Jabluni\xc5\xa1kega prelaza prek Karpatov. Pred vpadi Tatarjev je trdnjava tudi slu\xc5\xbeila za\xc5\xa1\xc4\x8diti tedanje Poljsko-litvanske skupnosti._NEWLINE_Leta 1772 je mesto pre\xc5\xa1lo pod upravo Habsbur\xc5\xbeanov, pozneje pa pod upravo avstrijskega cesarstva. Od leta 1772 do 1919 je bilo mesto pod nadzorom Avstrijcev, z izjemo kraj\xc5\xa1ega obdobja med leti 1809 in 1815, ko je bilo pod nadzorom ruskega carstva. V tem \xc4\x8dasu je mesto postalo eno najbolj uglednih mest v Podkarpatju. Po prvi svetovni vojni je mesto bila kratek \xc4\x8das za\xc4\x8dasna prestolnica Zahodne ukrajinske ljudske republike. Po padcu le-te pa je bilo mesto vklju\xc4\x8deno v Poljsko. Po poljsko-sovjetski vojni leta 1920 je bilo mesto kratek \xc4\x8das zasedeno s strani sovjetske Rde\xc4\x8de armade. Po njenem umiku so ukrajinske enote zveste Simonu Petliuri za par dni zasedle mesto. V tem \xc4\x8dasu je mesto bilo podvr\xc5\xbeeno popolni anarhiji._NEWLINE_Septembra 1939, po za\xc4\x8detku Druge svetovne vojne je bilo mesto skladno s sporazumom Ribentrop-Molotov zasedeno s strani Sovjetske zveze in vklju\xc4\x8deno v Ukrajinsko sovjetsko socialisti\xc4\x8dno republiko. Sovjetske enote so mesto zapustile junija 1941, nakar je bilo od julija 1941 do avgusta 1944 zasedeno s strani nacisti\xc4\x8dne Nem\xc4\x8dije._NEWLINE_V \xc4\x8dasu zasedbe s strani sovjetskih sil je bilo veliko dru\xc5\xbein primoranih zapustiti domove, ker so jih sovjetske oblasti nasilno preselile v Sibirijo. Ve\xc4\x8d kot 600 izobra\xc5\xbeenih Poljakov in ve\xc4\x8dina \xc5\xbeidovskega prebivalstva mesta je bilo umorjenih v \xc4\x8dasu nacisti\xc4\x8dne okupacije mesta v obdobju med julijem 1941 in avgustom 1944._NEWLINE_S ponovno priklju\xc4\x8ditvijo mesta Sovjetski zvezi je sovjetska oblast mesto preimenovala v Stanislav. Sovjetske sile so prisilno izselile ve\xc4\x8dino poljskega prebivalstva predvsem na podro\xc4\x8dja, ki jih je Sovjetska zveza pridobila tekom vojne. Po kon\xc4\x8danih voja\xc5\xa1kih spopadih je bilo mesto pod voja\xc5\xa1ko upravo kot del Karpatskega voja\xc5\xa1kega distrikta, kjer je bil sede\xc5\xbe sovjetske 38.armade, ki je imela eno izmed klju\xc4\x8dnih vlog ob invaziji sil Var\xc5\xa1avskega sporazuma na \xc4\x8ce\xc5\xa1koslova\xc5\xa1ko leta 1968. Leta 1945 priklju\xc4\x8deno tedanji Sovjetski zvezi kot del Ukrajinske SSR. Leta 1962 je mesto dobilo dana\xc5\xa1nji naziv in je postalo oblastno sredi\xc5\xa1\xc4\x8de._NEWLINE_S samostojnostjo Ukrajine leta 1991 je mesto vklju\xc4\x8deno v Ukrajino.\n_START_SECTION_\nPoimenovanje mesta\n_START_PARAGRAPH_\nPrvotno ime mestu Stanislaw\xc3\xb3w je dal poljski plemi\xc4\x8d Andrzej Potocki po svojem o\xc4\x8detu Stanislawu. Po drugih virih je bilo mesto poimenovano po njegovem vnuku. Med leti 1662 in 1772 v okviru Poljsko-litvanske skupnosti, ki je bila vklju\xc4\x8dena v Kraljevino Poljsko se je mesto imenovalo Stanislawow. Med leti 1772 in 1809 ter med leti 1815 do 1918 v \xc4\x8dasu avstrijskega cesarstva, pozneje Avstro-ogerske monarhije se je mesto imenovalo Stanislau. Rusi so mesto v \xc4\x8dasu zasedbe med leti 1809 in 1815 imenovali Stanislav._NEWLINE_V \xc4\x8dasu od novembra 1918 do maja 1919 se je mesto imenovalo Stanyslaviv in je bilo prestolnica Zahodne ukrajinske republike. Do zasedbe sovjetskih sil leta 1939 je mesto nosilo prvotno poljsko ime Stanis\xc5\x82aw\xc3\xb3w ter je bilo sede\xc5\xbe Stanis\xc5\x82aw\xc3\xb3wskega vojvodstva. V \xc4\x8dasu sovjetske oblasti se je imenovalo Stanyslaviv, med nacisti\xc4\x8dno okupacijo pa Stanislau in je bilo sede\xc5\xbe istoimenskega okraja v distriktu Galicija._NEWLINE_V \xc4\x8dasu sovjetske oblasti se je mesto do leta 1962 imenovalo Stanislav, tudi Stanislaviv, ko so mesto preimenovali v Ivano-Frankivsk v spomin ukrajinskega pesnika in politi\xc4\x8dnega aktivista Ivana Franka. Lokalni prebivalci mesto v\xc4\x8dasih enostavno poimenujejo Franik.\n_START_SECTION_\nGospodarstvo in transport\n_START_PARAGRAPH_\nIvano-Frankivsk je moderno mesto z razvito lesno in pohi\xc5\xa1tveno industrijo. V mestu je razvita tudi \xc5\xbeivilska industrija._NEWLINE_5 km zahodno od mesta je mednarodno letali\xc5\xa1\xc4\x8de Ivano-Frankivsk. Odprto je bilo leta 1962 in ve\xc4\x8dinoma je povezano z ukrajinsko prestolnico Kijev. Mesto je z \xc5\xbeeleznico povezano z Lvovom in Kijevom.\n_START_SECTION_\n\xc5\xa0olstvo\n_START_PARAGRAPH_\nV mestu je ve\xc4\x8d kot 25 osnovnih \xc5\xa1ol. V mestu so tudi srednje \xc5\xa1ole, pri \xc4\x8demer je veliko teh \xc5\xa1ol s \xc5\xa1portnim programom._NEWLINE_Mesto ima ve\xc4\x8d univerz, nekdanjih fakultet. Najbolj znana je Univerza Vasil Stefanik, v sestavu katere so pravna, medicinska, ekonomska in teolo\xc5\xa1ka fakulteta._NEWLINE_\xc5\xa0olstvo je ve\xc4\x8dinoma javno, obstajajo pa tudi zasebne \xc5\xa1ole in liceji.\n_START_SECTION_\nKultura\n_START_PARAGRAPH_\nV mestu so \xc5\xa1tevilne kulturne in\xc5\xa1titucije, filharmonija, nekaj gledali\xc5\xa1\xc4\x8d te \xc5\xa1tevilni muzeji, knji\xc5\xbenice in galerije.\n_START_SECTION_\n\xc5\xa0port\n_START_PARAGRAPH_\nV mestu je med letoma 1950 in 2007 deloval nogometni klub Spartak, ki je tekmoval v nacionalni ligi Ukrajine. \xc5\xbde leta 1908 pa je bil s strani lokalnih pripadnikov poljske narodnosti ustanovljen nogometni klub pod imenom Rewea Stanislawow, ki je tekmoval na regijskem nivoju do pri\xc4\x8detka druge vojne. V \xc4\x8dasu Sovjetske je deloval tudi nogometni klub Elektron (do leta 1970), ki je uspe\xc5\xa1no tekmoval na regijskem nivoju._NEWLINE_Futsal nogometni klub Uragan je v sezoni 2010/2011 osvojil naslov ukrajinskega prvaka in naslednjo sezono tekmoval v evropskih tekmovanjih pod okriljem UEFA-e._NEWLINE_Poleg tega v mestu delujejo \xc5\xa1e hokejski klub Vatra, ko\xc5\xa1arka\xc5\xa1ki klub Hoverla in ragbi klub Roland._NEWLINE_Darja Zgoba in Jana Demjan\xc4\x8duk sta telovadki, nosilki medalj z evropskih prvenstev.'